গাইডের সঙ্গেঁ নীচুতলার গ্যালারি পেরিয়ে এককোণের সিঁড়ি দিয়ে তিনতলায় এলাম। আমরা এখন আর মধ্যবিত্ত নই। ব্যালকনির বক্সসীটের ধনপতিকুলাসনে বসেছি নীচের গ্যালারির এবং দাঁড়িয়ে থাকা দর্শকদের দিকে মুখ করে। বক্সসীট থেকে স্টেজ ও গোটা গ্যালারির চমৎকার দৃশ্য দেখা যায়। ধনীদের আভিজাত্য দেখানোর সেরা জায়গা ছিল এই বক্সসীটগুলো। সবই রিজার্ভ করা থাকত। আরাম করে বসার জন্য কুশন ভাড়াতে পাওয়া যেত। সর্বাধুনিক ফ্যাশনসমৃদ্ধা রমণীকুল নিজেদের পোষাক ও গহনার যথোপযুক্ত প্রদর্শনী এখান থেকে সারতেন। মধ্যবিত্ত ও পেনীদর্শককুল তাঁদের এই দর্শনধারী ব্যবহারকে কোনক্রমেই বিফলে যেতে দিতেন না। গ্লোবের সবচেয়ে আকর্ষক দিক ছিল এই বসার ব্যবস্থা। অভিনেতারা দর্শকদের এবং দর্শকরা নিজেদের পরিষ্কার দেখতে পেত বলে নাটকের রস সমান ভাবে একটা গোটা পরিবার কেন্দ্রিক হয়ে সবাই উপভোগ করত।